**ZÁPIS č.2**

**Z RIADNEHO ZASADNUTIA SPRÁVNEJ RADY TASR**

**28. februára 2017 so začiatkom o 13.00 h**

**Prítomní členovia správnej rady:** Vladimír Masár, Boris Chovanec ,Peter Alakša, Ján Sand, Richard Kvasňovský

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Dúbravská cesta 14, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady TASR zvolal predseda rady Vladimír Masár. Konštatoval, že rada je uznášaniaschopná a navrhol program zasadnutia:

 **Program:**

**1.    Správa o činnosti TASR za II. polrok 2016**

**2.    Fotoprezentácia z konferencie EANA v Bratislave**

**3.    Rôzne**

**UZNESENIE č. 4/2017:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

**4.    Správa o činnosti TASR za II. polrok 2016**

Predseda Správnej rady TASR Vladimír Masár požiadal generálneho riaditeľa PhDr. Jaroslava Rezníka , aby odprezentoval činnosť Tlačovej agentúry za II. polrok 2016.

GR TASR konštatoval, že TASR je jedinou plnohodnotnou slovenskou spravodajskou agentúrou, ktoré prináša informácie pre médiá i pre verejnosť.Súčasne zdôraznil, že v „postpravdivej“ dobe bezbrehého priestoru sociálnych sietí, v dobe nakúpených médií i postojov, je verejnoprávna TASR pilierom kredibility a faktografických informácií pre slobodné utváranie názorov.

 TASR bola aj v druhom polroku 2016 vo svojom spravodajstve slobodná a nezávislá. Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny. Objektívne, vyvážene a aktuálne reflektovalo dianie na Slovensku i v zahraničí.

 Úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov boli v druhom polroku 2016 bez zvyšku splnené.

 TASR vydala v druhom polroku 2016 sumárne 142 525 multimediálnych správ, z toho 78 229 textových správ, 53517 fotografií, 4478 videí, 6301 zvukov. Pribudol web newsnow.sk, ktorý prináša informácie o Slovensku aj v anglickom jazyku.

Spravodajstvo TASR muselo v druhom polroku 2016 reagovať na spoločensky významné udalosti: prvé slovenské predsedníctvo v Rade Európskej únie a s ním súvisiace podujatia, vývoj situácie v súvislosti s rozhodnutím britských voličov v referende, či americké prezidentské voľby. Zo športových udalostí to bola najmä olympiáda, tenisový Turnaj majsteriek, či Svetový pohár v hokeji.

Za rok 2016 dosiahli príjmy TASR 5 278 253 EUR, výdavky boli vykázané vo výške 5 141 741 EUR. Tlačová agentúra Slovenskej republiky rok 2016 ukončila s prebytkom vo výške 136 512 EUR.

Súhrnné náklady dosiahli za II. polrok výšku 2 598 106 EUR. Celkové výnosy za

II. polrok dosiahli čiastku 2 403 882 EUR. Oproti I. polroku klesli o 142 867 EUR. Agentúra ukončila II. polrok so zápornou bilanciou vo výške 194 224 EUR, ale vzhľadom na pozitívnu bilanciu I. polroka TASR ukončila celkovo rok 2016 s konečným ziskovým hospodárskym výsledkom vo výške 72 290 EUR.

 Agentúra zaznamenala nárast tržieb v sektore médií. Žiadne médium nezrušilo servis TASR z dôvodu nespokojnosti s kvalitou služieb, niektoré elektronické médiá však ukončili svoju činnosť.

 V Bratislave sa v závere septembra 2016 konalo na pozvanie TASR trojdňové stretnutie Európskej aliancie tlačových agentúr (EANA) a Valné zhromaždenie EANA. Ešte nikdy v histórii samostatného Slovenska nebolo v Bratislave toľko mediálnych lídrov. Na Slovensko prišli riaditelia a delegácie 30 dominantných tlačových agentúr Európy, vrátane nemeckej DPA, anglickej PAP, švédskej TT, španielskej EFE, francúzskej AFP, rakúskej APA, ruskej TASS. Valné zhromaždenie v Bratislave zvolilo nového predsedu tejto stavovskej organizácie, združujúcej lídrov na agentúrnych trhoch v jednotlivých krajinách.

 J.Rezník hovoril o tom, že TASR v II. polroku 2016 vyvinula a ďalej testuje SomeCan: pôvodný agregátor sociálnych sietí Facebook a Twitter, ktorý zoraďuje, kategorizuje a vyhľadáva profily a statusy pre potreby redakčného spracovania v jednom užívateľskom prostredí. Ide o unikátny systém, ktorý dokáže vytvárať kategórie na základe frekvencie výskytu slov a ich relevancie a následne status zaradiť do príslušnej kategórie. Ide o denný redakčný nástroj, ktorý umožní zvýšiť rýchlosť prinášania aktuálnych informácií. Dôslednou súčasťou práce so systémom je overovanie kredibility zdrojov.

 Ďalej generálny riaditeľ informoval členov rady, že priemerná mesačná návštevnosť portálov Teraz.sk má už tretí rok po sebe stúpajúcu úroveň, v roku 2016 dosiahla podľa AIM monitoru 470 078 reálnych užívateľov mesačne. Najvyššiu úroveň dosiahla návštevnosť v čase parlamentných volieb, v marci 525 986 RÚ.

 Z hľadiska vývoja návštevnosti je možné konštatovať, že čitateľská obec portálov Teraz.sk sa medzi rokmi 2015 a 2016 stabilizovala a stále mierne rastie. Pripravené sú opatrenia na jej ďalšie navyšovanie.

 Od jesene 2016 začal upravený systém práce v Tablet.TV. Televízia uviedla živé prenosy tlačoviek a podujatí prostredníctvom mobilného telefónu s priamym napojením na zvukový pult. Živé prenosy na Facebooku zaznamenávajú významný nárast sledovanosti.

Správa za II. polrok 2016 obsahuje činnosť jednotlivých redakcií Spravodajského úseku, hodnotenie úloh vo verejnom záujme, podrobný prehľad hospodárskych ukazovateľov za II. polrok 2016, štatistiku o počte zamestnancov, plnenie úloh Úseku informačných technológií a Úseku obchodu a marketingu.

 Na záver generálny riaditeľ TASR konštatoval, že druhý polrok bol pre TASR mimoriadne úspešný. Potvrdilo to aj vrcholné podujatie EANA, ktoré sa konalo v Bratislave. Ukázalo na ďalšie možnosti i nevyhnutnosť budovania silných agentúr, ktoré prinášajú kredibilné informácie pre slobodné utváranie názorov. Je veľa rôznych agentúr, ale len jedna TASR.

Predseda Správnej rady TASR Vladimír Masár poďakoval generálnemu riaditeľovi PhDr. Jaroslavovi Rezníkovi a otvoril rozpravu. Členovia rady sa vyjadrovali pochvalne k činnosti TASR za II. polrok a  pozitívne hodnotili spracovanie predloženého materiálu. Ocenili, že agentúra skončila rok s plusovým hospodárskym výsledkom, čo svedčí aj o kvalite spravodajstva a kredibilite TASR. Predseda rady Vladimír Masár navrhol uznesenie.

**UZNESENIE č. 5/2017:**

 Správna rada TASR schválila materiál predložený generálnym riaditeľom –

Správu o činnosti TASR za II. polrok 2016 a poveruje generálneho riaditeľa, aby materiál predložil na rokovanie parlamentného výboru v súlade so zákonom.

 Za : 5 Proti: 0 Zdržal sa: 0

 Uznesenie bolo prijaté.

**2. Fotoprezentácia z konferencie EANA v Bratislave**

 Generálny riaditeľ odprezentoval fotografické dokumenty z konferencie Európskej aliancie tlačových agentúr, ktorú zorganizovala TASR 21.9. – 23.9. 2016 v Bratislave.

 Členovia rady nemali k materiálu žiadne návrhy ani výhrady a prijali uznesenie.

**UZNESENIE č. 6/2017:**

 Členovia Správnej rady TASR zobrali na vedomie materiál Fotoprezentácia z konferencie EANA v Bratislave.

 Za : 5 Proti: 0 Zdržal sa: 0

Uznesenie bolo prijaté.

**3.    Rôzne**

Na záver rokovania predseda Správnej rady TASR Vladimír Masár vysoko ohodnotil spravodajské výstupy TASR, vyzdvihol dosiahnuté hospodárske výsledky a tiež  konštruktívne a odborné manažovanie agentúry generálnym riaditeľom. Podpredseda rady Boris Chovanec na základe dosiahnutých pracovných výsledkov navrhol udeliť odmenu GR TASR.

 Správna rada v súlade so Zákonom č. 385/2008 Z. z. z 23. septembra 2008 o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 4- násobku mesačnej mzdy.

Vladimír Masár v súlade s Rokovacím poriadkom Správnej rady TASR ukončil zasadnutie rady.

 Členovia správnej rady sa dohodli na termíne ďalšieho zasadnutia 14. marca 2017 (utorok) o 14,00 h.

Bratislava 28. 2. 2017

Zapísal: Vladimír Masár v. r.

Predseda Správnej rady TASR